Kaliňák, Robert, podpredseda vlády a minister vnútra SR (2018-02-08):
Ďakujem pekne, pán predsedajúci. Vážené panie poslankyne, páni poslanci, ja som si chcel dovoliť len zopár poznámok, ktoré som si dneska tak všimol, že takú tú selektívnu spravodlivosť, takú tú, také to selektívne rozhorčenie, ktoré tu funguje, a budem reagovať dnes na dvoch pánov poslancov, pána Dostála a pána Poliačika. Pán Poliačik, vždy viete krásne kričať, ako sa porušuje rokovací poriadok, hoci som presvedčený, že pán Tomáš neporušil rokovací poriadok, ale len v prípade, ak sa jedná, že sa vám to hodí. Ste teraz členom Progresívneho Slovenska a chcete úprimne bojovať o tom (reakcia z pléna), čo hovoríte, pán poslanec, musíte, musíte, musíte sa (zaznievanie gongu) snažiť byť, naozaj spravodlivý byť na všetkých. To znamená, mali ste takto vyskočiť a povedať pánovi Dostálovi, že celé jeho vystúpenie bolo od veci. Že sa netýkalo samotnej veci, že všetkých poslancov oklamal, keď rozprával o svojej komunálnej politike a snažil sa stiahnuť pozornosť sám na seba. Viete, ľudia, ktorí podvádzajú pri voľbách, ktorí pravidelne obchádzajú volebný zákon len preto, aby sa na chrbte inej strany dostali do parlamentu, paradoxne vždy inej, lebo vždy majú potom po určitom čase tak trošku dosť v tej strane, tak musia striedať, pravidelne skáču tak, samozrejme, moralizujú v tomto parlamente najviac. A praktiky, ktoré používajú pri kádrovaní iných ľudí, sú proste ešte z čias roku ’88, ’87, ’86. Čo som to počul, pán Dostál? Že človek je problém, pretože kritizoval prezidenta? Že to je morálny, morálne bahno a morálny úpadok, že kritizoval prezidenta? Čo si to dovolil? Ja si myslím, že by ho mali zavrieť, pán Dostál. (Ojedinelý potlesk.) Ďakujem pekne, búrlivý potlesk. (Povedané so smiechom a smiech v sále.) Pán Dostál, vôbec cítite sa, že ako absolútne nespravodlivo vlastne hájite len svoje záujmy a presadzujete ich a nadávate všetkým ostatným, pritom používate komunistické praktiky? Toto robili eštebáci, čo robíte vy. Kádrovali ľudí podľa názoru. Čítali ste niekedy slovenskú ústavu okrem toho, že na ňu stále poukazujete? Že nemôžete byť v tejto krajine nejakým spôsobom diskriminovaný kvôli výkonu svojej práce, či už advokáta, alebo notára, alebo kohokoľvek, že poviete svoj názor, za názor, za prácu, za presvedčenie, akýmkoľvek spôsobom postihovaný? To je pre mňa otázka, jednoducho zneužijete zákon, ktorý hovorí jasne o tom, aby sa vylepšili podmienky pracovníkom. Tvrdíte, že vy ste zástanca toho, že si to majú vyjednať. A vy ste niekedy počuli o tom, že postavenie zamestnanca a zamestnávateľa nie je rovnocenné? Už ste o tom počuli? Už ste niekedy inak ako zo štátu brali peniaze, skúšali ste sa zamestnať a pracovať pod nejakým tvrdým šéfom, že čo vám povie na to, že čo si myslíte o svojom plate? Už ste to niekedy skúsili? Lebo vy ste celoživotný NGO-kár, to znamená, že moc tých skúseností nemáte. To znamená, povedzte mi, ako choďte raz do fabriky, robili ste niekedy manuálne? Viete, že skúsite, normálne že pôjdete do fabriky alebo niekam a vyskúšate si opýtať šéfa, že viete čo, mne sa tých 480 eur, čo mi dávaš, zdá málo! Dáš mi viac? Čo myslíte, čo? A on, samozrejme, prosím vás pekne, sadnite si, pán kolega, tuná porozprávali sme sa o zvýšení vášho platu, alebo vás rovno kopne do zadku? Pretože tak je to nastavené. Keď ste prišli do vlády v roku 2010, prvé, čo ste urobili, zliberalizovali ste Zákonník práce, aby bolo možné ľudí vyhadzovať kedykoľvek. Rozumieme sa? To znamená, chápem, že sa vám to nepríjemne počúva. A keď chcete hovoriť o iných ľuďoch, začnite tým, ktorého klubu predsedá človek, ktorý okradol Bratislavčanov o 20 mil., že prepísal pozemok na svoju vlastnú firmu. Bratislavčanov. Tým začnite a vtedy vám začnem veriť, pán Dostál, prvýkrát v živote, že máte o niečo záujem, že máte záujem byť spravodlivý, že naozaj chcete hodnotiť všetkých rovnako. Vtedy to bude dôveryhodné. V opačnom prípade, či už pán Poliačik, ktorý naozaj úplne nezmyselne (povedané so smiechom) zaútočil na spravodajcu, lebo robíte vždy prejavy, keď ste spravodajcovia. (Reakcia z pléna.) Tak, pani Nicholsonová, si to veľmi dobre pamätám. Vtedy ste na pani Nicholsonovú nekričali... (Ruch v sále.)